Derde vlaag dalk nie so erg in Wes-Kaap | Maroela Media
Derde vlaag dalk nie so erg in Wes-Kaap
Daar word verwag dat die derde vlaag Covid-19-infeksies nie so erg in die Wes-Kaap sal wees soos met die vorige vlaag nie.
Dit is volgens die nasionale Covid-19-modelleringskonsortium. Alan Winde, premier van die Wes-Kaap, het gesê dit sal egter van talle faktore afhang.
Intussen beleef die provinsie steeds 'n oplewing in Covid-19-infeksies. Winde het gesê die toename in die aantal gevalle is kommerwekkend, maar daar is steeds die geleentheid om die verspreiding te vertraag.
Daar was die afgelope 12 dae 'n voortdurende toename in Covid-19-infeksies in die Wes-Kaap en die aantal daaglikse nuwe Covid-19-gevalle het met gemiddeld 200 nuwe diagnoses per dag toegeneem.
In die Kaapse metro was daar weekliks 'n toename van 33% nuwe gevalle. Aan die Weskus neem die aantal gevalle ook skerp toe. Daar is tans 763 Covid-19-pasiënte in hospitale.
Volgens Winde is die provinsie gereed om op 'n derde vlaag te reageer.
"As provinsiale regering het ons maatreëls ingestel om te reageer op die derde golf. Hierdie maatreëls sal verseker dat ons doeltreffend en vinnig reageer op 'n toename in gevalle, asook dat ons die aantal opnames en sterftes drasties kan verminder."
Die maatreëls het ten doel om te verhoed dat die gesondheidsorgstelsel oorweldig word en te verseker dat inentings ononderbroke kan voortgaan.
Die provinsiale regering se plan behels onder meer die verandering van mense se gedrag om infeksie te voorkom; waarneming en vinnige reaksie op uitbrekings; die handhawing van omvattende dienste; en die beskerming van gesondheidswerkers.
"Ek doen 'n beroep op inwoners van die Wes-Kaap om die derde golf te help keer deur hul maskers te dra, nie-noodsaaklike byeenkomste te vermy, gereeld te ontsmet, diegene met 'n hoë risiko vir ernstige Covid-19-infeksie te beskerm en om die inenting teen Covid-19 te kry."
Gesogte Vrystaatskool gesluit weens Covid-19
Vrou vas ná sy jok oor kaping, ontvoering
Die winter met sy gewone coronavirusse begin nou. Meer mense as laasjaar gaan nou dokter toe hardloop vir elke hoes of krieweling, waar elkeen getoets word, met gepaardgaande kwota aan positiewe toetse. Vanjaar is daar die bykomende effek van die entveldtog. Ek verwag die derde vlaag gaan statisties erger wees.
Die DA-regering in die Weskaap is op en wakker. Hulle bestuur die pandemie ook goed. Dit is winter en gevolglik gaan meer mense siek word.